Kilder til VG: Newcastle vurderer Norges keeper
VG får bekreftet fra to ulike kilder at Almenning Jarstein kan bli Newcastle-spiller før sesongstart i England, selv om et bud foreløpig ikke er levert landslagskeeperens klubb Viking. Premier League-klubbens nye sportsdirektør Joe Kinnear har gjort det klart at klubben ønsker en ny utfordrer til førstekeeper Tim Krul (25). Et forsøk på å signere Nederlands U21-landslagskeeper Jeroen Zoet (22) fra PSV har foreløpig ikke lyktes. Også Reading-keeper Alex McCarthy (23) er aktuell sammen med Almenning Jarstein. Fra før har klubben bare 27 år gamle Rob Elliot som reservekeeper. Elliot har vært i klubben siden august 2011, og sto de siste kampene i mai under Tim Kruls skadefravær. Veterankeeper Steve Harper ga seg på St. James etter sesongslutt, og har nå signert for Hull, for øvrig en klubb Almenning Jarstein tidligere har vært aktuell for.Fordelen til Almenning Jarstein sammenlignet med de to andre keeperne Newcastle vurderer, er prisen. Viking vil neppe kreve mer enn tre til fem millioner kroner for landslagskeeperen hvis kontrakt med Stavanger-klubben utløper ved sesongslutt. Det er vekslepenger for en internasjonal keeper med mange år igjen av karrieren. At en eventuell overgang skal gi mye spilletid for Jarstein, er heller tvilsomt. Manager Alan Pardew har tidligere omtalt Krul som «en av verdens beste keepere». Krul opererte en skulderskade tidligere i år, og blir trolig først klar for kamper like før seriestart. Joe Kinnear var tilbake fra ferie mandag, og satte seg ned med manager Pardew for å diskutere flere mulige signeringer. Keepersituasjonen var t dem Almenning Jarstein, men først og fremst spissen Darren Bent hos Aston Villa. Almenning Jarsteins agent Jim Solbakken ønsker ikke å kommentere interessen fra Newcastle overfor VG.- Jeg kommenterer aldri rykter. Rune Almenning Jarstein har et ønske om å spille i utlandet, og det jobber vi med å få til, sier Solbakken. Almenning Jarstein er for tiden på ferie med familien i Egypt. Til VG sier han at han ikke kjenner til interessen, og at han ikke stresser med å finne ny klubb. Han har tidligere sagt at han primært ønsker å dra til en klubb hvor han får spilletid, men spørsmålet er om Premier League vil friste såpass at han likevel hopper på en reservetilværelse. Viking har sin reservekeeper, U21-landslagkeeper Arild Østbø, på utlån hos 1. divisjonsklubben Strømmen. Østbø vil bli kalt tilbake om Almenning Jarstein selges. - Vi har ikke fått noen signaler fra Viking om at de ønsker å hente Østbø tilbake, sier sportslig leder i Strømmen, Espen Olsen.
Rune Almenning Jarstein kan bli Norges neste Premier League-proff. 28-åringen skal være aktuell for Newcastle United.